芳樹
作者：羅隱
朝代：唐

paragraphs: 細蕚慢逐風，暖香閑破鼻。
青帝固有心，時時漏天意。
去年高枝猶墮地，今年低枝已顦顇。
吾所以見造化之權，變通之理。
春夏作頭，秋冬爲尾。
循環反覆無終已，人生長短同一軌。
若使威可以制，力可以止。
則秦皇不肯斂手下沙丘，孟賁不合低頭入蒿里。
伊人強猛猶如此，顧我勞生何足恃。
但顧我開素袍，傾綠蟻。
陶陶兀兀大醉於清宵白晝間，任他上是天，下是地。